Octopus
Octopus jakaa netistä ladattavat tiedostot pieniin paketteihin ja käynnistää niiden latauksen yhtä aikaa, mikä lisää nopeutta. Ja Octopus muistaa, mihin asti pääsit latauksessa, jos yhteys sattuisi katkeamaan.

Asennusohjelman luomassa ohjelmaryhmässä on kolme tiedostoa, joita tarvitset. Jos haluat lukea, kuinka ohjelma toimii, avaa Octopus-tiedosto, jonka kuvakkeessa on kirja. Ohjelmasta kerrotaan myös Readme-tiedostossa. Itse ohjelma käynnistetään tuplaklikkaamalla keltaista kuvaketta, jonka nimi on Octopus. Kun klikkaat ohjelmaikkunan oikeassa yläkulmassa olevaa viivapainiketta, ohjelma menee tehtäväpalkkiin, jossa näkyy sen keltainen kuvake. Ohjelma suljetaan X-painikkeesta, ja avataksesi sen, sinun pitää jälleen siirtyä Temp-kansioon ja avata se sieltä.

Avaa ohjelma. Options-valikon Job options -kohdassa voit muuttaa ohjelman asetuksia. Kokeile kuitenkin ensin oletusasetuksilla.

Klikkaa siis ylävasemmalla olevaa valkoista kuvaketta. Esiin tulee ikkuna, jonka otsikkona on Add/Edit job. URL-kohtaan kirjoitetaan imuroitavan tiedoston osoite. Save as -kohdasta selataan kiintolevyn kansio, jonne tiedosto tallennetaan. Käytä keltaisella kansionkuvalla varustettua painiketta. Threads count -kohdassa määritellään imuroitavien pakettien, tai paremmin: yhtäaikaisten säikeiden, määrä. Number of attempts -kohdassa ilmoitetaan, montako kertaa Octopus yrittää, jos yhteys on huono. More settings -painikkeella esiin tulee sama ikkuna kuin Options-valikon Job options -kohdasta (ks. yllä).

Kun olet valmis, klikkaa OK. Lataaminen käynnistyy. Ison Octopus-ikkunan Info- ja Log-välilehdiltä näet, miten homma etenee. Jos klikkaat stop-painiketta, lataaminen keskeytyy, ja pääset jatkamaan klikkaamalla juoksevaa ukkelia (HUOM: jos palvelin tukee tätä toimintoa).

Octopus kokoaa pienistä paketeista automaattisesti yhden ison, minkä jälkeen pienet paketit hävitetään. Löydät lataamasi tiedostot aiemmin valitsemastasi kansiosta.